शिकागो। दुनिया की सबसे मशहूर टेनिस स्टार अमेरिका की सेरेना विलियम्स ने अपने गर्भवती होने की खबर देकर सभी को चौंका दिया है और इस खबर की पुष्टि के बाद उन्होंने कहा है कि वह अब वर्ष 2018 में ही कोर्ट पर वापसी करेंगी। सेरेना ने सोशल मीडिया पर स्विम सूट में अपनी एक तस्वीर पोस्ट कर उसके नीचे’20 सप्ताह लिखा था जिसके बाद उनके गर्भवती होने के कयास लगाये जा रहे थे। बाद में सेरेना ने अपनी प्रवक्ता के हवाले से इस खबर की पुष्टि कर दी और साथ ही बताया कि वह अगले वर्ष तक ही अब वापसी कर पाएंगी। विश्व की मौजूदा दूसरे नंबर की महिला खिलाड़ी सेरेना ने इसी वर्ष पहले ग्रैंड स्लेम आस्ट्रेलियन ओपन के जरिये अपना 23वां ग्रैंड स्लेम हासिल किया था। इस मामले में सेरेना ने स्टेफी ग्राफ को पीछे छोड़ दिया है जबकि वह सर्वकालिक सर्वाधिक स्लेम जीतने वाली मार्गेट कोर्ट के 24 स्लेम से एक कदम पीछे हैं। 35 वर्षीय सेरेना की प्रवक्ता कैली बुश नोवाक ने इसकी पुष्टि करते हुये कहा, सेरेना निश्चित ही 2017 में खेल नहीं पाएंगी लेकिन 2018 में वापसी को लेकर उत्साहित हैं। इसी वर्ष सितंबर में 36 साल की होने जा रही सेरेना सबसे उम्रदराज सफल पेशेवर टेनिस खिलाड़ी भी हैं।